ทองส่งสัญญาณลดลงซื้อต่ำ1,600เหรียญ
ทองคำร่วงอีกแล้ว คาดผิดหวังไม่มีคิวอี 3 วายแอลจีเตือนให้ระวัง แนะเข้าสะสมแถว 1,602 และ 1,585 เหรียญสหรัฐ
21 มิ.ย. 2555

ทองคำร่วงอีกแล้ว คาดผิดหวังไม่มีคิวอี 3 วายแอลจีเตือนให้ระวัง แนะเข้าสะสมแถว 1,602 และ 1,585 เหรียญสหรัฐ
ราคาทองคำในตลาดล่วงหน้าต่างประเทศอ่อนตัวลงต่อเนื่อง ทั้งในตลาดสหรัฐและเอเชีย เคลื่อนไหวใกล้ระดับ 1,600 เหรียญสหรัฐต่อออนซ์ และมีผลให้ราคาทองคำแท่งในประเทศลดลงบาทละ 150 บาท รับซื้อ 2.4 หมื่นบาท และขายออก 2.41 หมื่นบาท หลังตลาดอาจจะผิดหวังเรื่องธนาคารกลางสหรัฐ (เฟด) จะไม่ออกมาตรการผ่อนคลายเชิงปริมาณรอบ 3 (คิวอี 3) ในการประชุมครั้งนี้ 
ทั้งนี้ ราคาทองคำปรับตัวขึ้นมาแถวระดับ 1,550 เหรียญสหรัฐ จากแรงซื้อเก็งกำไร เพราะคาดหวังว่าเฟดจะออกมาตรการมากระตุ้นเศรษฐกิจ
ทางวายแอลจีให้กลยุทธ์การลงทุนว่า หากราคาทองคำทดสอบแนวต้านที่ 1,633 เหรียญสหรัฐต่อออนซ์ หรือ 1,640 เหรียญสหรัฐ และยังไม่สามารถผ่านได้ ซึ่งนักลงทุนยังคงต้องระมัดระวังแรงขาย เนื่องจากช่วงที่ผ่านมาเมื่อราคาทองคำมีการปรับตัวขึ้นยังคงมีแรงขายออกมา 
นักลงทุนที่สะสมทองคำไว้อาจมีการขายทำกำไรบ้างส่วนออกมาบ้าง และหากราคาทองคำมีการปรับตัวลดลงมาไม่หลุดแนวรับ แนะนำนักลงทุนให้เน้นไปที่การลงทุนระยะสั้น ทั้งนี้ประเมินแนวรับไว้ที่ 1,602 เหรียญสหรัฐต่อออนซ์ โดยมีแนวรับถัดไปอยู่ที่ 1,585 เหรียญสหรัฐต่อออนซ์ หากราคาสามารถยืนเหนือแนวรับดังกล่าวได้ จะเห็นการดีดตัวขึ้นในลักษณะรีบาวด์ แต่หากราคาหลุดแนวรับดังกล่าว นักลงทุนควรชะลอการลงทุนเพื่อดูสถานการณ์